It-Tieni Pitazz – Paragrafi 541-550 Ftit ħin wara, smajt din il-vuċi ġewwa ruħi: Tibża' minn xejn; xejn m'hu ser jiġrilek kontra r-rieda Tiegħi. Wara dan il-kliem tal-Mulej, qawwa mhix tas-soltu mlietli ruħi. Jiena fraħt ħafna li Alla hu daqshekk tajjeb. Iż-żmien ta' tħejjija bħala Postulanta. L-eta' biex wieħed jidħol: ikun min ikun, bejn l-eta' ta' ħmistax u tletin. L-ewwelnett, l-ispirtu li jkollha l-kandidata u l-karattru tagħha għandna nikkunsidrawhom, hekk hi għandhiex rieda sħiħa u l-kuraġġ li timxi wara Ġesu' bil-ferħ, għax Alla jħobb lil min jagħti bil-qalb. Hi trid tobgħod lid-dinja u lilha nnfisha. Jekk hi ma jkollhiex dota, dan qatt m'hu se jkun ostaklu biex hi tidħol fil-kunvent. Il-formalitajiet kollha dwar il-kandidata għandhom ikunu ċari; l-ebda każ komplikat m'għandu jitħalla jidħol. Persuni li jbatu bil-melankonija, dawk li huma inklinati għas-swied ta' qalb, dawk li jsofru minn mard li jittieħed, dawk li m'għandhomx karattru stabbli u dawk li huma inklinati li jkunu suspettużi mhumiex adattati għall-ħajja reliġjuża u m'għandhomx jitħallew jidħlu. Il-membri għandhom jiġu magħżulin bl-ikbar attenzjoni, għax membru waħda li mhix tajba hi biżżejjed biex titfa' kunvent sħiħ f'konfużjoni. Kemm idum iż-żmien ta' tħejjija bħala postulanta. Dan idum sena. Matul dan iż-żmien, il-kandidata għandha teżamina jekk hi għandhiex ġibda għal din it-tip ta' ħajja u jekk tgħoddx għaliha. Id-direttriċi għandha tiżen bir-reqqa jekk din il-persuna hix adattata jew le għal dan it-tip ta' ħajja. Wara sena, jekk il-postulanta turi li għandha rieda soda u xewqa mħeġġa li taqdi lil Alla, għandhom idaħħluha għan-novizzjat. In-novizzjat għandu jdum sena sħiħa mingħajr waqfien. F'dan iż-żmien in-novizza għandha tiġi mgħallma dwar il-virtujiet li għandhom x'jaqsmu mal-voti u dwar l-importanza tal-voti. Id-direttriċi għandha tagħmel mill-aħjar sabiex tipprovdi formazzjoni soda. Hi għandha trawwem in-novizzi fil-prattika tal-umilta', għaliex qalb umli biss tosserva l-voti mingħajr inkwiet u jkollha esperjenza tal-ferħ kbir li Alla jferra' fuq ir-ruħ li tkun fidila. In-novizzi m'għandhomx jiġu mtaqqlin bi dmirijiet li jġibu magħhom responsabbiltajiet, sabiex huma jkunu liberi jagħtu l-attenzjoni tagħhom lill-perfezzjoni tagħhom stess. Huma obbligati josservaw ir-regoli u l-istatuti b'mod strett, bħalma huma wkoll il-postulanti. Wara sena novizzjat, jekk in-novizza turi li hi fidila, tista' titħalla tagħmel l-professjoni tagħha għal sena. Din il-ħaġa għandha tiġi ripetuta għal tliet snin. Imbagħad tista' tiġi mgħotija dmirijiet li jġibu magħhom responsabbilta'. Imma hi tkun għadha tagħmel man-novizzjat, u darba fil-ġimgħa għandha tattendi konferenzi flimien man-novizzi, u l-aħħar sitt xhur tgħaddihom kollha kemm huma fin-novizzjat sabiex tħejji ruħha għall-professjoni solenni tagħha. Ikel. Ma nieklux laħam. L-ikel tagħna jkun tali li lanqas il-foqra ma jkollhom għalfejn jgħiru għalina. Ġranet tal-festa, iżda, jistgħu jkunu daqsxejn differenti mill-ġranet tas-soltu. Is-sorijiet jieklu tliet darbiet kuljum. Is-sawm, speċjalment it-tnejn il-kbar, jiġi osservat b'mod strett, skont l-ispirtu oriġinali. L-ikel għandu jkun xorta għas-sorijiet kollha bla ebda eċċezzjoni sabiex il-ħajja tal-komunita' tkun tista' tinżamm safja. Dan japplika mhux biss għall-ikel imma wkoll għall-ilbies u l-għamara taċ-ċelel. Imma, jekk soru timrad, għandha tingħata l-attenzjoni kollha. Talb. Siegħa meditazzjoni. Quddiesa u Tqarbina, talb, żewġ eżamijiet tal-kuxjenza, l-Uffiċċju, Rużarju, qari spirtwali, siegħa talb billejl. Dwar orarju, aħjar infassluh wara li nkunu bdejna ngħixu din it-tip ta' ħajja. F'daqqa waħda smajt dan il-kliem ġewwa ruħi: Binti, jiena nassigurak li jkollok dħul permanenti ta' flus li tkun tista' tgħix bih. Id-dmir tiegħek ikun li tafda bis-sħiħ fit-tjubija Tiegħi, u d-dmir Tiegħi jkun li Jiena nagħtik kulma inti teħtieġ. Jiena qed niddependi mill-fiduċja tiegħek; jekk il-fiduċja tiegħek tkun kbira, il-ġenerożita' Tiegħi mbagħad tkun bla tarf. Xogħol, Bħala persuni foqra, is-sorijiet stess jagħmlu x-xogħol kollu fil-kunvent. Kull waħda għandha tifraħ meta hi tingħata xi xogħol li jkun umiljanti jew li jmur kontra n-natura tagħha, għax dan jgħin ħafna l-formazzjoni interjuri tagħha. Is-Superjura tbiddel id-dmirjiet tas-sorijiet spiss, u b'dan il-mod tgħinhom jinqatgħu kompletament mid-dettalji żgħar li n-nisa għandhom ħabta jintrabtu magħhom sewwa. Verament, jiena spiss naraha ħaġa tad-daħk li nara b'għajnejja stess erwieħ li kienu kapaċi jinfatmu minn affarijiet verament kbar u mbagħad jispiċċaw jibqgħu marbutin ma' affarijiet ċkejknin; jiġifieri, affarijiet bla ebda siwi. Kull soru, is-superjura inkluża, taħdem fil-kċina għal xahar. Kull waħda għandha twettaq, meta jmiss lilha, kull biċċa xogħol li jkun hemm fil-kunvent. U dejjem u f'kollox, l-intenzjoni tagħhom għandha tkun safja, għax kull xorta ta' intenzjoni mħallta ma togħġbux lil Alla. Huma għandhom jakkużaw lilhom infushom b'kull żball estern li jagħmlu, u jitolbu s-superjura tagħtihom penitenza. Dan għandhom jagħmluh fi spirtu ta' umilta'. Huma għandhom iħobbu lil xulxin bi mħabba sublimi, bi mħabba safja, u jaraw ix-xbieha ta' Alla f'kull soru. L-imħabba għandha tkun il-karatteristika speċjali ta' din il-komunita' żgħira għalhekk huma m'għandhomx jalqgħu qalbhom, imma jgħannqu d-dinja kollha, juru ħniena ma' kull ruħ permezz tat-talb, skont is-sejħa tagħhom. Jekk aħna ngħixu f'dan l-ispirtu ta' ħniena, aħna wkoll għad nirċievu l-ħniena.
Djarju ta' Swor Fawstina – It-2 Pitazz (par.541-550)